Uniunea Salvați Bucureștiul (USB) solicită Consiliului General al Municipiului București să facă publică lista consilierilor generali din perioada 2008-2015 care au votat pentru creșterea prețului apei pentru bucureșteni, având în vedere faptul că, doar în primii 13 ani, de când serviciul de apă și canal din București a fost concesionat de Primăria București firmei Apa Nova, tariful la apă a crescut de aproape 17 ori.

“Corupția din Primăria Capitalei a crescut în mod inadmisibil preţul apei pentru bucureșteni, iar de acest lucru se fac vinovați toți acei politicieni care au votat în favoarea unei companii comerciale și în detrimentul cetățenilor. Astăzi aflăm cu stupoare din comunicatul DNA că profitul companiei care se ocupă de apă și canal a crescut, doar într-un an, cu aproape 50 la sută, doar prin majorarea pretului plătit de bucuresteni. Locuitorii Capitalei au dreptul să știe cine sunt acei consilieri generali implicați în acțiunile de corupție descrise de DNA, care prin votul lor le-au scumpit apa de la robinet. Astfel, doar în perioada 2010-2013, prețul apei s-a dublat în Capitală. USB cere CGMB să facă publică lista consilierilor generali care au votat în favoarea afacerilor unei companii și în defavoare bucureștenilor”, afirmă Nicuşor Dan, președintele Grupului de Inițiativă al USB.

Liderul USB consideră inadmisibil modul în care consilierii generali au înțeles să-și îndeplinească mandatul încredințat de cetățeni, acționând contrar intereselor acestora.

“Este cât se poate de clar că avem de-a face cu o administraţie coruptă până în măduva oaselor, în morișca grupurilor de interese fiind implicați atât primarul general și directorii săi, cât și consilierii care au votat împotriva intereselor cetățenilor. În urma anchetelor DNA vom afla, cu siguranță, și despre alte fapte de corupție de la Primăria Capitalei și poate astfel vom înțelege de ce trăim într-un oraș în care oamenii sunt de 25 de ani nemulțumiți de trafic, de poluare, de curăţenie, de transportul public și de multe altele. Tocmai de aceea am solicitat un audit extern, profesionist, al tuturor primăriilor din Capitală, precum și publicarea tuturor contractelor de achiziții publice din ultimii trei ani. Banii publici trebuie cheltuiți transparent, pentru cetățeni, nu pentru interesele politicienilor și ale camarilelor acestora”, susține Nicușor Dan.

USB a lansat, imediat după arestarea lui Sorin Oprescu, un Plan de curățenie generală în primăriile din capitală, prin care se urmărește curățarea acestor instituții de grupuri de interese, de corupție și ineficiență.